Komisijos reglamentas (EEB) Nr. 1325/86
1986 m. gegužės 5 d.
iš dalies keičiantis Reglamentą (EEB) Nr. 3143/85 dėl intervencinio sviesto, skirto vartoti tiesiogiai koncentruoto sviesto pavidalu, pardavimo sumažintomis kainomis
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 804/68 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EEB) Nr. 3768/85 [2], ypač į jo 6 straipsnio 7 dalį,
kadangi Komisijos reglamente (EEB) Nr. 3143/85 [3] su paskutiniais pakeitimais, padarytais Reglamentu (EEB) Nr. 715/86 [4], intervencinį sviestą, skirtą vartoti tiesiogiai koncentruoto sviesto pavidalu, numatyta parduoti sumažintomis kainomis;
kadangi Reglamento (EEB) Nr. 3143/85 2 straipsnio 4 dalyje pirmiausia nustatyta, kad sviesto pardavimo sumažinta kaina sutartyje būtų nurodyta įmonė, kurioje koncentruotas sviestas bus įpakuojamas pardavimui; kadangi patirtis parodė, kad veiklos vykdytojams sunku įvykdyti šį sutartyje nurodytą įpareigojimą; kadangi dėl minėtos nuostatos atsiranda tam tikras nelankstumas, kuris nėra esminis taikant numatytas kontrolės priemones; kadangi dėl to ją reikėtų sušvelninti;
kadangi Reglamento (EEB) Nr. 3143/85 4 straipsnio 4 dalyje yra nustatytas sviesto perdirbimo į koncentruotą ir koncentruoto sviesto įpakavimo terminas; kadangi nepalanki pastarojo laikotarpio koncentruoto sviesto pardavimo tendencija reiškia, kad veiklos vykdytojai jau nebegali laikytis nustatyto termino, komerciniu atžvilgiu smarkiai nerizikuodami dėl pagal nacionalines taisykles ant pakuotės nurodyto paskutinio vartojimo termino; kadangi ši ekonominė padėtis gali statyti į pavojų sistemos ateitį; kadangi nustatytą terminą reikėtų laikinai atšaukti;
kadangi Reglamento (EEB) Nr. 3143/85 5 straipsnio 5 dalyje nustatyta, kad didžiausias pakuočių grynasis svoris būtų ne didesnis kaip trys kilogramai; kadangi, atsižvelgiant į įgytą patirtį, o ypač į restoranų bei viešųjų įmonių paklausą, didžiausia grynasis svoris turėtų būti padidintas iki 10 kg;
kadangi Reglamento (EEB) Nr. 3143/85 5 straipsnio 3 dalyje nustatyta, kad į koncentruotą sviestą gali būti dedamas tam tikras ribotas azoto dujų kiekis; kadangi patirtis parodė, kad minėtame straipsnyje nurodyto apdorojimo nulemtas leistinas kiekio padidėjimas 99,8 % pieno riebalų turinčiam koncentruotam sviestui turėtų būti dar padidintas; be to, kadangi pageidautina sušvelninti 5 straipsnio 4 dalies antros pastraipos nuostatą dėl pakuotės užsandarinimo;
kadangi šio reglamento nuostatos yra naudingos ūkio subjektams ir dėl to taikytinos dabartinėms sutartims;
kadangi šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3143/85 iš dalies keičiamas taip:
1) 2 straipsnio 4 dalies antroji pastraipa papildoma taip:
"Tačiau atsakingos agentūros sutikimu visas koncentruotas sviestas pardavimui gali būti įpakuotas kitoje įmonėje nei nurodyta pardavimo sutartyje."
2) 4 straipsnio 4 dalis papildoma taip:
"Tačiau, kalbant apie iki 1986 m. gegužės 1 d. sudarytas sutartis, pirmiau minėtas laikotarpis baigiasi 1986 m. rugsėjo 1 d."
3) 5 straipsnis iš dalies keičiamas taip:
a) 3 dalis papildoma šia pastraipa:
"Tačiau, kalbant apie 99,8 % pieno riebalų turintį koncentruotą sviestą, apdorojant jo kiekis neturi padidėti daugiau kaip 20 %.";
b) 4 dalies antroje pastraipoje žodžiai "hermetiškai uždarytos pakuotės" keičiami žodžiais "sandarios pakuotės";
c) 5 dalyje žodžiai "trys kilogramai" keičiami žodžiais "dešimt kilogramų".
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1986 m. gegužės 5 d.